Tutas lietas

Tutas lietas ir Latvijā radīts video seriāls 2—5 gadu vecuma bērnu mērķauditorijai. Seriāla idejas autore ir Marta Selecka, kas 2018. gadā kopā ar domubiedru grupu nonāca pie bērnu seriāla izveides. Pirmā raidījuma sērija tika nofilmēta 2018. gada 8. martā (viedtelevīzijā LMT Straume pirmo reizi translēta 2018. gada jūnijā). Galvenais uzsvars sižetā tiek likts uz pasaules iepazīšanu caur rotaļām un dziesmām. Seriāla galvenā varone, dzīvespriecīgā un labsirdīgā Tuta, kopā ar saviem rotaļu draugiem, Lapsu, Feneku un Āpsīti, rada bērniem draudzīgu un drošu vidi jaunu zināšanu un prasmju apgūšanai.

Pieejamība un sezonas 

“Tutas lietas” šobrīd tiek rādītas LMT Viedtelevīzijā, LTV1, LSM Bērnistabā, TV3, kā arī YouTube kanālā Ausma. Viena sērija ir 3—6 min ilga. Kopumā uz 2022. gada vasaru tapušas 9 sezonas (katrā 20 sērijas). Šajā laikā tiek filmēta seriāla 10. sezona.

Sezonas 
 1. sezona — 2018. gada pavasaris/vasara
 2. sezona — 2019. gada rudens/ziema
 3. sezona — 2019. gada pavasaris/vasara
 4. sezona — 2019. gada rudens/ziema
 5. sezona — 2020. gada pavasaris/vasara
 6. sezona — 2020. gada rudens/ziema
 7. sezona — 2021. gada pavasaris/vasara
 8. sezona — 2021. gada rudens/ziema
 9. sezona — 2022. gada pavasaris/vasara
 10. sezona — 2022. gada rudens/ziema

Veidotāji 
“Tutas lietu” režisores ir seriāla idejas autore un producente Marta Selecka, kā arī režisore Andra Doršs, kas vienlaikus ir arī seriāla montāžas režisore, kura par savu darbu Latvijas kino projektos ieguvusi arī Nacionālo kino balvu «Lielais Kristaps». Seriālu filmējuši operatori Dāvis Doršs, Baiba Kļava, Kaspars Cirsis, Jānis Šēnbergs, Mārcis Ābele u.c. Scenārijus veidojusi Inga Mastiņa, Elizabete Lukšo-Ražinska, Lote Eglīte, Luīze Pastore u.c. Tutas dziesmu mūzikas autore un izpildītāja ir dziedātāja un komponiste Laura Polence, bet dziesmu vārdus rakstījis Kārlis Vērdiņš, Edvards Kuks, Elizabete Lukšo-Ražinska, Inga Mastiņa un Jana Egle. Bērniem saistošu radošu vizuālo noskaņu radījusi raidījuma māksliniece Ilze Žūriņa-Šeibaka.

Seriāla galveno varoni auklīti Tutu atveido Latvijas Nacionālā teātra aktrise Liene Sebre.

Seriālu veido bērnu satura producents “Ausma” (SIA “Ausma Media, agrāk SIA “Tuta Media”).

Mūzika 
Īpašu popularitāti guvušas speciāli seriālam radītās oriģināldziesmas, kuru komponiste un vokāliste ir Laura Polence. Kopā tapuši 3 mūzikas albumi.
“Tutas dziesmas” (2019) un “Nu-ku-smalki-šiki-drū” (2020) ieguvuši Zelta mikrofonu kā gada labākais oriģinālmūzikas albums bērniem, trešais tika nominēts šai balvai.

Trešajā mūzikas albumā “Kas pazudis? Kas uzradies?” (2021) iekļautas dziesmas arī no citiem bērnu raidījumiem — “Ukulele” un “Emī un Rū”.

Koncerti 
Sākot no 2020. gada tiek organizēti Tutas dziesmu mūzikas koncerti bērniem. Pirmais koncerts notika Rīgā, “Hanzas Peronā”. Kopā izpildītas četras dažādas koncertturnejas: “Tutas dziesmas” (2020), “Vasaras ceļojums” (2021), “Piparkūku sirds” (2021) un “Tutas burvīgais koncerts” (2022). Koncerti notiek Latvijas lielākajās pilsētās koncertzālēs un brīvdabas estrādēs.

Raidījuma adaptācijas 
Seriāls “Tutas lietas” adaptēts arī citās valodās runājošām auditorijām — ir tapušas “Tutas lietu” versijas angļu (“Nanny Tuta”), zviedru (“Tottas Saker”), igauņu (“Tuta Asjad”), portugāļu (“Tutices”) un ukraiņu valodā (“Тутині скарби”). “Tutas lietas” dublētas arī turku valodā.

Atsauces

Ārējās saites 

 Raidījums LTV.lv

Latvijas televīzijas seriāli